Fl-isfond tal-kriżi tal-Coronavirus, l-aġenzija Standard & Poor’s irrevediet il-prospetti tal-ekonomija Maltija minn pożittiv għal stabbli. L-ekonomisti tal-aġenzija qalu li din ir-reviżjoni saret għax huma previst li l-Covid-19 se jwassal biex imajna r-ritmu ekonomiku fid-dinja li jkollu effett fuq Malta wkoll. L-aġenzija qed tbassar li t-tkabbir ekonomiku ta’ Malta jonqos b’aktar min-nofs minn 4.4% għal 2% għalkemm jerġa’ jiżdied is-sena d-dieħla għal 3.7% L-ekonomisti qattgħu bin-nofs it-tbassir tagħhom għat-tkabbir ekonomiku għaż-żona ewro, minn 1% għal 0.5%. Żiedu jgħidu li jistennew li dan ikollu impatt negattiv fuq l-ekonomija Maltija. L-aġenzija semmiet ukoll l-effetti li r-reputazzjoni ta’ Malta fis-settur tas-servizzi finanzjarji jista’ jkollhom fuq l-andament ekonomiku. S&P’s filwaqt li nnutat l-isforzi tal-Gvern biex isaħħaħ l-awtoritajiet regolatorji, qalet li d-djugħfija ta’ Malta f’ċerti aspetti regolatorji għadha sinifikanti. L-aġenzija iżda kellha kummenti pożittivi għal fatt li l-Gvern fl-aħħar snin tejjeb il-pożizzjoni finanzjarja tiegħu u naqqas id-dejn waqt li għamel diversi riformi strutturali fl-ekonomija tal-pajjiż.